**RELACION**

**PËR**

**PROJEKTLIGJIN**

**PËR NJË SHTESË NË LIGJIN NR.7874, DATË 17.11.1994, “PËR STATUSIN E VETERANIT TË LUFTËS ANTIFASHISTE NACIONALÇLIRIMTARE TË POPULLIT SHQIPTAR”, TË NDRYSHUAR**

1. **QËLLIMI I PROJEKTAKTIT DHE OBJEKTIVAT QË SYNOHEN TË ARRIHEN**

Projektligji ka si qëllimtë bëjë një shtesë në ligjin bazë për statusit e veteranit të Luftës Antifashiste Nacionalçlirimtare të popullit shqiptar, duke përcaktuar: ditën e përkujtimit dhe të nderimit të veteranit të LANÇ-it.

Nëpërmjet projektligjit synohet të arrihet që, me përcaktimin e ditës së veteranit të LANÇ-it, të vlerësohet në vazhdim sakrifica dhe kontributi i veteranëve në çlirimin e vendit nga pushtuesit nazifashistë.

1. **VLERËSIMI I PROJEKTAKTIT NË RAPORT ME PROGRAMIN POLITIK TË KËSHILLIT TË MINISTRAVE, ME PROGRAMIN ANALITIK TË AKTEVE DHE DOKUMENTE TË TJERA POLITIKE**

Ky projektligji ka karakter teknik dhe nuk lidhet me programin politik të Këshillit të Ministrave dhe as me dokumente të tjera politike.

Projektligji nuk është parashikuar në programin e përgjithshëm analitik të projekt akteve, për Ministrinë e Mbrojtjes, për vitin 2019.

1. **ARGUMENTIMI I PROJEKTAKTIT LIDHUR ME PËRPARËSITË, PROBLEMATIKAT, EFEKTET E PRITSHME**

Statusi i veteranit të Luftës Antifashiste Nacionalçlirimtare të popullit shqiptar është rregulluar nëpërmjet ligjit nr. 7874, datë 17.11.1994 “Për statusin e veteranit të Luftës Antifashiste Nacionalçlirimtare të popullit shqiptar”, të ndryshuar.

Nëpërmjet këtij ligji dhe të vendimit nr. 190, datë 3.05.1995, të Këshillit të Ministrave, “Për zbatimin e ligjit nr. 7874, datë 17.11.1994 “Për statusin e veteranit të Luftës Antifashiste Nacionalçlirimtare të popullit shqiptar”, të ndryshuar, është dhënë statusi “veteran i LANÇ-it”, trajtimi financiar mujor për personin që gëzon statusin, si dhe janë dhënë disa të drejta dhe përfitime të veçanta.

Megjithatë duke qenë se ligji nr. 7874, datë 17.11.1994 “Për statusin e veteranit të Luftës Antifashiste Nacionalçlirimtare të popullit shqiptar”, është hartuar para 25 vjetësh, gjatë implementimit në praktikë të tij ka lindur nevoja për shtesa për përmirësimin e tij.

Projektligji është i domosdoshëm pasi do të përcaktojë ditën e përkujtimit dhe të nderimit të veteranëve të LANÇ-it, për përkushtimin, sakrificën, angazhimin dhe kontributin e tyre në çlirimin e vendit nga pushtuesit nazifashistë. Në këtë datë përkujtimore, organizata e veteraneve, shoqëria civile, institucionet shtetërore qendrore dhe vendore dhe organet e pushtetit vendor, organizojnë aktivitete të ndryshme për nder të veteranëve të LANÇ–it, të cilët kanë spikatur me përkushtimin, angazhimin dhe sakrificën e tyre në LANÇ dhe ndërtimin e vendit pas lufte.

1. **VLERËSIMI I LIGJSHMËRISË, KUSHTETUTSHMËRISË DHE HARMONIZIMI ME LEGJISLACIONIN NË FUQI VENDAS E NDËRKOMBËTAR**

Ky projektligj është në përputhje të plotë me rendin juridik të brendshëm dhe atë ndërkombëtar.

1. **VLERËSIMI I SHKALLËS SË PËRAFRIMIT ME *ACQUIS COMMUNAUTAIRE* (PËR PROJEKTAKET NORMATIVE)**

Projektligji nuk përafron pjesë nga *acquis communautaire*.

1. **PËRMBLEDHJE SHPJEGUESE E PËRMBAJTJES SË PROJEKTLIGJIT**

Projektligji përcakton ditën e veteranit të LANÇ-it.

Konkretisht, propozohet të bëhet një shtesë në ligjin nr. 7874, datë 17.11.1994 “Për statusin e veteranit të Luftës Antifashiste Nacionalçlirimtare të popullit shqiptar”, të ndryshuar, si më poshtë:

Në nenin 7, të shtohet paragrafi i parë ku përcaktohet se:

“Dita e veteranit të Luftës Antifashiste Nacionalçlirimtare të popullit shqiptar është data 20 korrik”.

1. **INSTITUCIONET DHE ORGANET QË NGARKOHEN PËR ZBATIMIN E AKTIT**

Me zbatimin e këtij projektligji do të ngarkohen institucionet shtetërore qendrore dhe organet e pushtetit vendor.

1. **PERSONAT DHE INSTITUCIONET QË KANË KONTRIBUAR NË HARTIMIN E PROJEKTAKTIT**

Ky projektligj është hartuar nga Ministria e Mbrojtjes.

1. **RAPORTI I VLERËSIMIT TË TË ARDHURAVE DHE SHPENZIMEVE BUXHETORE**

Projektligji nuk ka efekte financiare.

**MINISTRI**

**Olta Xhaçka**